9 Na batlotšwa ka moka bao ba lego lefaseng ba bopa mohlanka yo a botegago? Aowa. Therešo ke gore ga se batlotšwa ka moka bao ba tšeago karolo modirong wa go abela badumedigotee le bona lefaseng ka bophara dijo tša moya. Gare ga korong go na le bana babo rena ba tloditšwego bao ba hlankelago e le bahlanka ba bodiredi goba bagolo diphuthegong tša gabo bona. Ba ruta ka ntlo le ntlo gotee le diphuthegong tša gabo bona, e bile ba thekga ka potego tlhahlo e tšwago ntlongkgolo. Eupša ga ba tšee karolo modirong wa go aba dijo tša moya tšeo di yago go bana babo rena lefaseng ka bophara. Le gona gare ga batlotšwa go na le dikgaetšedi tšeo di ikokobeditšego, tšeo le ka mohla di ka se lekego go tšea boikarabelo bja go ba barutiši ka phuthegong.—1 Bakor. 11:3; 14:34. 13 Beibele e re botša ka mohlala o mobotse wa Kgoši Dafida. Le ge a be a na le matla a magolo a taolo o ile a itshwara ge a be a galefišitšwe ke Saulo le Shimei. (1 Sam. 26:9-11; 2 Sam. 16:5-10) Seo ga se bolele gore Dafida o be a dula a na le boitshwaro, ka ge re tseba gore o ile a dira sebe le Batseba le gore mathomong o ile a se arabele gabotse ge Nabala wa megabaru a be a mo tima dijo. (1 Sam. 25:10-13; 2 Sam. 11:2-4) Lega go le bjalo, re ka ithuta dithuto tše bohlokwa go Dafida. Thuto ya pele ke gore bao ba eteletšego pele batho ba Modimo ba be le boitshwaro gomme ba se diriše matla a bona gampe. Ya bobedi ke gore ga go na motho yo a swanetšego go itshepa, a nagana gore yena a ka se tsoge a wetše tekong.​—1 Bakor. 10:12.